Luvo Mayonga skitter in Diamantliga, spring al hoe nader aan die SA rekord | Maroela Media
Luvo Mayonga skitter in Diamantliga, spring al hoe nader aan die SA rekord
Luvo Mayonga – die vreugde van 'n rekord (Foto: African News Agency – Xinhua/Wang Lili)
Suid-Afrika se drie verspringers het Saterdag in die IAAF se diamantliga-byeenkoms in Sjanghai uitgeblink en Luvo Mayonga het die Diamantliga-rekord laat spat.
Mayonga, die SA rekordhouer, het met sy derde sprong 8.61 m gehaal. Sy eerste twee spronge van 8.48 m en 8.49 m sou ook die kompetisie gewen het.
Hy het reeds die goue medalje in die sakkie gehad toe hy met sy laaste poging die rekord verbeter het en lyk reg om op sy SA rekord van 8.65 m te verbeter. Sy mikpunt is om 8.80 m te spring.
Rushwal Samaai het 'n vyfde plek in die verspring met 'n goeie poging van 8.18 m gehaal en Godfrey Khotso Mokoena was agste met 7.85 m. Hulle het onderskeidelik een en vier ligapunte verdien en Mayonga het agt punte verdien.
Die kanniedood LJ van Zyl het met 'n sterk eindpoging tweede in die 400 m-hekkies geëindig. Sy tyd was 49.35 , 'n raps beter as die 49.49 m wat hy in Doha gehardloop het.
Elke item word net vier of ses keer in die liga herhaal en die agt atlete wat die meeste punte behaal, sal vir die finaal in September kwalifiseer.
Dis duidelik dat sommige van die groot name in atletiek hulle deelname aan die diamantliga nie as 'n prioriteit stel nie; hulle voorbereiding vir die wêreldkampioenskappe kom eerste. Wayde van Niekerk sal eers in Julie in Lausanne deelneem.